I den seneste uge har regionen og kommunen ligget i offentligt slagsmål, fordi kommunen kræver, at der seperatkloakeres ved sygehuset. Regionen mener, at det vil lukke hundredvis af parkeringspladser, forbi man blandt andet bliver nødt til at spærre indkørslen til parkeringshuset med 650 pladser - omvendt siger kommunen, at regionen overdriver problemet. Regionen peger også på, at det i op til et år vil være umuligt at køre lastbiler med blandt andet vasketøj og madvarer ind på sygehuset. I virkeligheden handler striden kun om 15 procent af den kloakering, kommunen har krævet. Derfor mener regionen, at man må kunne finde en mindelig løsning, hvis man atter sætter sig sammen og taler pænt til hinanden. - Vi har ingen interesse i at tage patienterne som gidsler i denne sag, siger Regionsrådsformand Ulla Astman (Soc.Dem.) i dag til TV2/Nord.

Referat:
Region Nordjylland vil nu forsøge at få et nyt møde med Aalborg Kommune for at finde en løsning på kloakkrigen omkring Sygehus Syd.